Pasiūlymas Europos parlamento ir Tarybos reglamentas iš dalies keičiantis Reglamentą (EB) Nr. 1924/2006 dėl teiginių apie maisto produktų maistingumą ir sveikatingumą /* KOM/2007/0368 galutinis - COD 2007/0128 */





[pic] | EUROPOS BENDRIJŲ KOMISIJA | Briuselis, 28.6.2007 KOM(2007) 368 galutinis 2007/0128 (COD) Pasiūlymas EUROPOS PARLAMENTO IR TARYBOS REGLAMENTAS iš dalies keičiantis Reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (pateikta Komisijos) AIŠKINAMASIS MEMORANDUMA.S Pasiūlymą sudaro du daliniai Europos Parlamento ir Tarybos reglamento (EB) Nr. 1924/2006 dėl teiginių apie maisto produktų maistingumą ir sveikatingumą 14 ir 28 straipsnių pakeitimai. Juo siekiama nustatyti tinkamą pereinamąjį laikotarpį, skirtą su vaikų vystymusi ir sveikata susijusiems teiginiams apie sveikatingumą. Tokio pobūdžio teiginiai apie sveikatingumą, kaip ir kiti teiginiai apie sveikatingumą ir maistingumą, jau vartojami Bendrijos rinkoje. Teiginiai apie maistingumą, kurie buvo vartojami valstybėje narėje iki 2006 m. sausio 1 d. pagal jiems taikomas nacionalines nuostatas ir kurie nėra įtraukti į Reglamento (EB) Nr. 1924/2006 priedą, gali būti toliau vartojami trejus metus nuo to reglamento įsigaliojimo. Teiginiai apie sveikatingumą, išskyrus teiginius dėl vaikų vystymosi ir sveikatos, taip pat gali būti vartojami vadovaujantis pereinamojo laikotarpio nuostatomis, išdėstytomis to reglamento 28 straipsnio 5 ir 6 dalyse. Tačiau Reglamente (EB) Nr. 1924/2006 nėra numatyta panašių pereinamojo laikotarpio priemonių, skirtų teiginiams dėl vaikų vystymosi ir sveikatos. Taip atsitiko dėl to, kad reglamentas, priimtas taikant bendrojo sprendimo procedūrą, buvo įvairiai iš dalies keičiamas. Siekiant geriau apsaugoti vaikus buvo nuspręsta teiginius dėl jų vystymosi ir sveikatos traktuoti taip pat, kaip teiginius apie susirgimo pavojaus mažinimą (leidimų suteikimas). Šiam pakeitimui padaryti iš dalies pakeistos dvi nuostatos – įrašyti žodžiai „ir teiginiai dėl vaiko vystymosi ir sveikatos“ į reglamento 14 straipsnio, kuris reglamentuoja teiginius apie susirgimo pavojaus mažinimą, pavadinimą ir pirmą dalį. Todėl teiginiai dėl vaikų yra traktuojami kaip susirgimo pavojaus mažinimo teiginiai, kuriems pagal reglamentą pereinamasis laikotarpis nėra numatytas, kadangi tokie teiginiai pagal taisykles, kurios buvo taikomos prieš priimant reglamentą, nebuvo leidžiami. Pereinamojo laikotarpio priemonių dėl teiginių dėl vaikų vystymosi ir sveikatos nebuvimas lems tai, kad nuo reglamento taikymo pradžios (2007 m. liepos 1 d.) šie teiginiai apie maisto produktus, kurie bus pagaminti po šios datos, nebus leidžiami vartoti. Šiuo metu pereinamojo laikotarpio priemonės, skirtos teiginiams dėl vaikų vystymosi ir sveikatos, yra nustatytos tik 28 straipsnio 1 dalyje. Tai taikoma produktams, kurie bus pateikti į rinką arba paženklinti iki 2007 m. liepos 1 d. Pereinamasis laikotarpis bus taikomas produktams, kurie tiesiogine prasme yra ant lentynų arba jau paženklinti, bet nebus taikomas produktams, kurie bus pagaminti ir platinami po šios datos. Kai atsargos bus išnaudotos, rinkoje pritrūks produktų. Todėl siūloma nustatyti pereinamojo laikotarpio priemones, skirtas teiginiams dėl vaikų vystymosi ir sveikatos. Toks pereinamasis laikotarpis ir leidimų vartoti teiginius dėl vaikų vystymosi ir sveikatos suteikimo procesas užtikrins vartotojų grupės, kuriai jis yra skirtas, apsaugą ir suteiks ekonominės veiklos vykdytojams pakankamai laiko sklandžiai pereiti prie reglamento nuostatų vydymo. Pasiūlymas neturi jokio poveikio Europos bendrijos biudžetui. 2007/0128 (COD) Pasiūlymas EUROPOS PARLAMENTO IR TARYBOS REGLAMENTAS iš dalies keičiantis Reglamentą (EB) Nr. 1924/2006 dėl teiginių apie maisto produktų maistingumą ir sveikatingumą EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 95 straipsnį, atsižvelgdami į Komisijos pasiūlymą[1], atsižvelgdami į Europos ekonomikos ir socialinių reikalų komiteto nuomonę[2], atsižvelgdami į Regionų komiteto nuomonę[3], laikydamiesi Sutarties 251 straipsnyje nustatytos tvarkos[4], kadangi: 1. Europos Parlamento ir Tarybos Reglamente (EB) Nr. 1924/2006 dėl teiginių apie maisto produktų maistingumą ir sveikatingumą nustatomos teiginių vartojimo ženklinant, pateikiant ir reklamuojant maisto produktus taisyklės. 2. Teiginiai apie sveikatingumą yra draudžiami, jei jie neatitinka Reglamente (EB) Nr. 1924/2006 nustatytų bendrųjų ir specialiųjų reikalavimų ir nėra įtraukti į Bendrijoje leidžiamų vartoti teiginių apie sveikatingumą sąrašus. Šie teiginių apie sveikatingumą sąrašai dar turi būti sudaryti laikantis tame reglamente išsamiai aprašytos tvarkos. Todėl šie sąrašai neįsigalios iki 2007 m. liepos 1 d., kai bus pradėtas taikyti reglamentas. 3. Dėl šios priežasties Reglamente (EB) Nr. 1924/2006 nustatytos pereinamojo laikotarpio priemonės, skirtos teiginiams apie sveikatingumą, išskyrus susijusias su teiginiais apie susirgimo pavojaus mažinimą bei teiginiais dėl vaikų vystymosi ir sveikatos. 4. Dėl teiginių apie sveikatingumą, nurodančių susirgimo pavojaus mažinimą, pereinamojo laikotarpio priemonių nereikėjo. Dėl teiginių, nurodančių susirgimo prevenciją, gydymą ir išgydymą, draudimo pagal Direktyvą 2000/13/EB ir naujos teiginių apie susirgimo pavojaus mažinimą kategorijos įvedimo pagal Reglamentą (EB) Nr. 1924/2006 produktai su šiais teiginiais neturėtų patekti į Bendrijos rinką. 5. Teiginių dėl vaikų vystymosi ir sveikatos kategorija buvo įrašyta viename paskutinių Reglamento (EB) Nr. 1924/2006 priėmimo procedūros etapų ir nenumatyta pereinamojo laikotarpio priemonių. Tačiau produktų su šiais teiginiais jau yra Bendrijos rinkoje. 6. Siekiant išvengti rinkos sutrikimų yra tikslinga numatyti taikyti teiginiams dėl vaikų vystymosi ir sveikatos tas pačias pereinamojo laikotarpio priemones kaip ir kitiems teiginiams apie sveikatingumą. 7. Todėl reikėtų atitinkamai iš dalies pakeisti Reglamentą (EB) Nr. 1924/2006. PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1924/2006 iš dalies keičiamas taip: (1) 14 straipsnio 1 dalis pakeičiama taip: ‘1. Nepaisant Direktyvos 2000/13/EB 2 straipsnio 1 dalies b punkto nuostatų, šie teiginiai gali būti pateikiami, jei šio reglamento 15, 16, 17 ir 19 straipsniuose nustatyta tvarka buvo suteiktas leidimas įtraukti juos į leistinų teiginių Bendrijos sąrašą kartu su visomis būtinomis šių teiginių vartojimo sąlygomis: a) teiginiai apie susirgimo pavojaus mažinimą, b) teiginiai dėl vaikų vystymosi ir sveikatos.“ (2) 28 straipsnio 6 dalies įžanginis sakinys pakeičiamas taip: „Kitiems teiginiams apie sveikatingumą, nenurodytiems 13 straipsnio 1 dalies a punkte ir 14 straipsnio 1 dalies a punkte, kurie buvo vartojami laikantis nacionalinių nuostatų iki šio reglamento įsigaliojimo datos, taikomos šios sąlygos:“ 2 straipsnis Šis reglamentas įsigalioja 2007 m. liepos 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Europos Parlamento vardu Tarybos vardu Pirmininkas Pirmininkas [1] OL C […], […], p. […]. [2] OL C […], […], p. […]. [3] OL C […], […], p. […]. [4] OL C […], […], p. […].